Kinders sterf ook in brand by skool vir blindesForensiese beamptes op die toneel by die Salama School for the Blind in Uganda (25 Oktober 2022) (Foto: Badru Katumba/AFP) Elf mense, hoofsaaklik kinders, het omgekom in ŉ brand wat by ŉ koshuis uitgebreek het by ŉ skool vir siggestremdes in Uganda. Die brand het Dinsdag in die vroeë oggendure uitgebreek terwyl die kinders nog geslaap het. “Die oorsaak van die brand is nog nie bekend nie. Elf sterftes is tot dusver aangemeld. Ses persone is nog in ŉ kritieke toestand in die hospitaal,” het die Uganda-polisiemag op Twitter gesê. Die ramp het omstreeks 01:00 by die Salama School for the Blind in die Mukono-distrik, oos van die hoofstad Kampala, plaasgevind. Die polisie sê ŉ ondersoek is van stapel gestuur na die oorsaak van die brand. “Meeste van die sterftes is kinders by die skool. Ons betuig ons innige meegevoel met die ouers,” het genl. Kahinda Otafiire, minister van binnelandse sake, aan AFP gesê. Volgens hom is die skool as ŉ misdaadtoneel toegespan en hy het onderneem dat ŉ volledige ondersoek gedoen sal word. “As ŉ regering wil ons weet wat die oorsaak van hierdie brand is. As daar oortreders is, sal hulle aangekeer word en die reg sal sy gang gaan.” Die skool se hoof, Francis Kirube, wat self blind is, het aan AFP gesê die gebou is in vlamme gehul terwyl die skoliere lê en slaap het. Forensiese spanne is op die toneel en hartseer ouers het by die skool byeengekom. Richard Muhimba, ŉ pa van een van die kinders wat in die brand omgekom het, het aan AFP gesê: “Geen woorde kan beskryf watter pyn ek beleef nie. Ek het Saterdag my kind besoek. Hy was gesond en in minder as drie dae is hy weg … Gee my asseblief tyd om hierdie pyn te probeer verwerk.” ŉ Vriend het aan AFP gesê die kind was 15 jaar oud en Muhimba is ŉ pa van vyf. Salama is in April 1999 deur die plaaslike regering in Mukono gebou en sien om na kinders en jong volwassenes tussen ses en 25 jaar oud. Prinses Anne, suster van koning Charles III, sou die skool vandeesweek tydens haar reis na Uganda besoek het as deel van die land se 60ste herdenking van onafhanklikheid van Brittanje. Die land in Oos-Afrika het die afgelope paar jaar ŉ rits dodelike skoolbrande beleef. In November 2018 is 11 seuns dood en 20 het brandwonde opgedoen in ŉ vermoedelike brandstigtingvoorval by ŉ skoolkoshuis in die suide van die land. In April 2008 is 18 meisies en een volwassene dood toe ŉ brand by ŉ koshuis by ŉ laerskool naby die hoofstad uitgebreek het. In Maart 2006 is minstens 13 kinders dood en verskeie beseer toe ŉ brand by ŉ Islamitiese skool in die weste van Uganda uitgebreek het. In Julie van dieselfde jaar is ses kinders in ŉ soortgelyke brand in die ooste van die land oorlede.